***HRVATSKA ODVJETNIČKA KOMORA***

***ODVJETNIČKI ZBOR OSIJEK***

***31000 Osijek, Europske avenije 20***

Poštovane kolegice i kolege,

budući da će se 4. lipnja 2022. održati redovita Godišnja skupština Odvjetničkog zbora Osijek, dopustite mi da vas ovim godišnjim izvješćem upoznam s radom Upravnog odbora Odvjetničkog zbora Osijek te o poduzetim aktivnostima u OZ Osijek u razdoblju od 12. lipnja 2021. do 4. lipnja 2022.

Upravni odbor OZ Osijek u proteklom je razdoblju održao ukupno pet redovnih te dvije izvanredne (telefonske) sjednice kada se ukazala potreba za hitnim donošenjem pojedinih odluka od iznimne važnosti za redovno funkcioniranje Zbora i zaštite položaja članova našega Zbora.

Središnja točka godišnjih izvješća iz prethodnih dviju godina bila je pandemija virusa Covid-19 i problemi koje nam je stvorila u svakodnevnom radu. Nažalost, niti ovo godišnje izvješće nije izuzeto teme pandemije jer ona još uvijek traje. Pooštravanje epidemioloških mjera zbog povećanja broja oboljelih uzrokovalo je novi val odgoda ročišta, a što je većini članova našega Zbora zadavalo dodatne poteškoće u radu. Dolaskom proljeća broj oboljelih osoba u RH konačno je počeo padati pa je naposljetku došlo i do postupnog ukidanja gotovo svih epidemioloških mjera. Opravdano smo očekivali kako će ukidanje epidemioloških mjera konačno utjecati i na ažurnost sudova, da će se sudska ročišta početi redovito zakazivati, ali to se, nažalost, nije dogodilo. I dalje je bio zamjetan zastoj u sudskim postupcima koji su poprimili zabrinjavajuće razmjere (u pojedinim sudskim postupcima rasprave se nisu zakazivale i po dvije godine), stoga je UO OZO-a odlučio poduzeti određene korake, a kako bi se navedeni problem razriješio u što kraćem roku. Sredinom travnja zatražili smo od svih članova našega Zbora da nam dostave popis sudskih predmeta u kojima sudovi nisu zakazali raspravu u razdoblju dužem od šest mjeseci. Nakon obrade zaprimljenih podataka zaključili smo kako se najveći broj zastoja u radu pojavljuje pred Općinskim sudom u Osijeku, a zbog čega je zatražen hitan sastanak s predsjednicom suda kol. Zrinkom Šeks Poštić. Sastanak s predsjednicom suda održan je sredinom ovog mjeseca i bio je vrlo konstruktivan. Kolegica Šeks Poštić obećala je poduzeti hitne mjere kojima će se ubrzati rad i podići ažurnost suda te nas je izvijestila i o zapošljavanju novih osam sudaca na Općinskom sudu u Osijeku (dovršetak natječaja očekuje se do kraja ove godine), a što će svakako pripomoći rješavanju problema zastoja u radu suda. Iskreno se nadam da je kraj pandemiji virusa Covid-19 blizu i da neće biti temom idućega godišnjega izvješća. Nadam se da ću i temu zastoja u radu suda u idućem godišnjem izvješću staviti *ad acta.*

Slično kao i pandemija virusa Covid-19 e-komunikacija također je zauzimala središnje mjesto u prethodnim godišnjim izvješćima. Naime, tri godine nakon uvođenja e-komunikacije možemo zaključiti kako je gotovo u potpunosti implementirana u pravosudni sustav. Nedavno su i upravni sudovi u potpunosti prešli na sustav e-komunikacije (iako nas pojedine kolege izvješćuju da neki suci i nadalje presude šalju putem zemaljske pošte) tako da je izvan sustava e-komunikacije ostao još samo kazneni postupak. Međutim, i ta bi se situacija uskoro trebala promijeniti jer će se novom novelom ZKP-a, a koja se očekuje do kraja ove godine, i u kazneni postupak uvesti e-komunikacija. Nadam se kako će platforma „e-Građani“, a na kojoj djeluje sustav e-komunikacije, izdržati navedeno dodatno opterećenje i da ćemo u sljedećem razdoblju imati što manje tehničkih poteškoća u radu sustava.

Jedna od brojnih posljedica pandemije virusa Covid-19 svakako je digitalizacija, a koja je najvidljivija u aktivnostima Odvjetničke akademije. Već dvije godine sva su se predavanja u organizaciji Odvjetničke akademije održavala na daljinu, a članovima su HOK-a postala dostupna putem LMS sustava. Jedino je 25. studenog 2021. u organizaciji Odvjetničke akademije održano predavanje uživo za članove našega Zbora, a gost predavač bio je doc. dr. sc. Jadranko Jug, sudac VSRH-a (tema izlaganja bila je „Izbor odluka VSRH po kojima je dopuštena revizija – pregled sudske prakse s primjerima“). Međutim, u Odvjetničkoj akademiji trenutačno prevladava mišljenje da se sva buduća predavanja/edukacije odvjetnika i nadalje održavaju na daljinu putem LMS sustava, a tomu u prilog govori i novi Pravilnik o trajnom stručnom usavršavanju odvjetnika (NN br. 51/22). Prema navedenom Pravilniku svaki odvjetnik imat će obvezu godišnje ostvariti 12 školskih sati stručnog usavršavanja slušanjem e-kolegija putem LMS sustava ili sudjelovanjem u obrazovnim aktivnostima koje će se provoditi uživo (predavanja organizirana po Zborovima).

Nakon poduže stanke naš je Zbor 23. listopada 2021. organizirao neformalno druženje za odvjetnike i odvjetničke vježbenike s obiteljima u Sportskom centru Kuna u Ladimirevcima. Tom je prigodom održano i natjecanje u kuhanju kotlića, a pobjede u svojim kategorijama odnijeli su kolegica Margareta Krivić, kolega Darko Mundweil i kolega Slaven Vrbošić. Svim slavodobitnicima uručeni su prigodni pehari, a članovi našega Zbora imali su prilike uživati u njihovim vrhunskim kulinarskim jelima.

Nakon jednogodišnje stanke OZ Osijek organizirao je tradicionalni Božićni domjenak za sve članove našega Zbora s pratnjom. Božićni domjenak održan je 18. prosinca 2021. u Restoranu „Galija“ u Osijeku, a za dobru zabavu pobrinuli su se glazbeni bendovi „Sing Song Swing“ i „Džuboks band Osijek“. Svečani dio Božićnog domjenka i ovaj je puta bio obilježen dodjelom priznanja kolegicama i kolegama za svoj dugogodišnji predani rad u odvjetničkoj službi. Priznanja su dodijeljena kolegici Dubravki Glavan, kolegi Radojici Vučkoviću i kolegi Dubravku Marjanoviću, i to za trideset godina rada u odvjetništvu.

Božićni domjenak s predstavom u Dječjem kazalištu Branka Mihaljevića Osijek za djecu odvjetnika i odvjetničkih vježbenika našega Zbora morali smo otkazati budući da ga je bilo nemoguće održati uz pridržavanje svih propisanih epidemioloških mjera. Unatoč tomu OZ Osijek osigurao je prigodne poklone za djecu odvjetnika i odvjetničkih vježbenika Zbora, a podjela poklona organizirana je u prostorijama našeg Odvjetničkog doma.

Od ostalih aktivnosti UO-a našega Zbora svakako bih istaknuo one usmjerene u dobrotvorne svrhe. Na izvanrednoj je sjednici UO OZ-a Osijek odobrena donacija za sanaciju posljedica potresa u Sisačko-moslavačkoj županiji za koju je Zbor Osijek izdvojio 20.000,00 kn. Radilo se o inicijativi HOK-a u kojoj su sudjelovali svi Odvjetnički zborovi. Od ostalih donacija izdvojio bih donaciju Plivačkom klubu Osijek za kupnju rekvizita za kvalitetno provođenje treninga plivanja s djecom u iznosu od 2.000,00 kn te donaciju nogometnoj momčadi „Advocatus“ u iznosu od 3.000 kn za potrebe kotizacije i smještaja naša tri člana Zbora povodom održavanja nogometnog prvenstva odvjetnika i vježbenika u Cataniji u Italiji.

UO OZ Osijek i ove je godine donio odluku o kupovini ročišnika za 2022., a cjelokupan trošak nabave ročišnika snosio je OZ Osijek. Podjela ročišnika uspješno je obavljena do kraja siječnja 2022. godine, a ukupno je naručeno 135 ročišnika.

Nastavljena je i suradnja s Pravnim fakultetom u Osijeku. Kao predsjednik OZO-a imenovan sam članom Povjerenstva za unaprjeđivanje i osiguranje kvalitete visokog obrazovanja za razdoblje 2021./2024., a u novoj akademskoj godini održane su ukupno tri sjednice Povjerenstva putem platforme Zoom. Povjerenstvo je posebno bilo aktivno krajem studenog prošle godine kada smo kao vanjski članovi aktivno sudjelovali u postupku reakreditacije Pravnog fakulteta u Osijeku. Nadalje, dana 14. ožujka 2022. u prostorijama Odvjetničkog doma u Osijeku organizirano je predavanje studentima prve godine Pravnog fakulteta u Osijeku. Tema predavanja bila je „Uloga HOK-a u profesionalnom životu i radu odvjetnika“, a cilj je bio upoznati studente s organizacijskom strukturom HOK-a kao i s izazovima odvjetničke službe.

Ispitna komisija OZO-a, a koju čine najmanje tri člana UO OZO-a, od lipnja 2021. do lipnja 2022. održala je ukupno šest ispita iz Kodeksa odvjetničke etike i Tarife o nagradama i naknadi za rad odvjetnika. Dakle, u proteklom razdoblju u Imenik odvjetnika na području OZ Osijek upisano je ukupno šest novih kolegica/kolega (Dejana Deanović, Krešimir Novoselić, Marino Brajko, Nikola Eror, Jakša Horvat i Borna Marjanović), a iz Imenika odvjetnika ispisano je pet kolegica/kolega (Marija Burić, Renato Ivanović, Gordan Perić, Lidija Bojčić Tapšanji i Krešimir Novoselić). Na današnji dan OZ Osijek broji ukupno 182 odvjetnika i 40 odvjetničkih vježbenika. Također napominjem kako se liste odvjetnika redovito ažuriraju te šalju nadležnim tijelima.

Financijska je situacija Odvjetničkog zbora Osijek stabilna, a stanje računa Zbora na dan 30. travnja 2022. iznosi 340.858,59 kn.

Na kraju godišnjeg izvješća iskoristit ću još jednom priliku da vas pozovem na redovitu godišnju skupštinu OZ Osijek koja će se održati 4. lipnja 2022. s početkom u 11.00 sati u prostorijama Odvjetničkog doma u Osijeku. Nakon službenog dijela za sve uzvanike organiziran je prigodni domjenak u Restoranu „Projekt 9“ (bivši Restoran „Galija“). Nadam se ćete se odazvati u što većem broju i svojom nazočnošću uveličati ovaj svečani događaj.

U Osijeku 1. lipnja 2022.

Andreas Mlikota, predsjednik OZO